Inwoners die hoenders in | Netwerk24
Inwoners die hoenders in
Plaaslike inwoners is erg onthuts nadat hulle vandeesweek onder 'n wanindruk na 'n vergadering gelok is.
En waarskynlik met rede . . .
Inwoners van Macassar is Dinsdagaand (5 Februarie) na 'n vergadering genooi waar hulle glo hul misnoeë oor die toenemende misdaad waaronder hulle gebuk gaan, sowel as ander kwelpunte, met Bheki Cele, die minister van polisie, kon bespreek. Tot hul verbasing is hulle deur Cele se spesiale adviseur, Lennit Max, wat wel teenwoordig was, ingelig dat Cele nie die vergadering sou bywoon nie.
Inwoners het glo die Macassar-gemeenskapspolisiëringsforum, wat gehelp het om die vergadering te reël, van vals advertering beskuldig – waarmee Max glo saamgestem het.
As 'n gemeenskap wat deur geweldsmisdade geteister word én 'n tekort aan polisiebronne het, asook trae reaksietyd en swak polisiesigbaarheid met die bekamping van misdaad, is dit onaanvaarbaar dat hulle om die bos gelei word. Hoe kan daar nog hoop wees op 'n oplossing vir hul probleme as só iets gebeur? Hoe moet hulle hul vertroue plaas in diegene wat moontlik hulp kan bied?
Vir die gemeenskap se onthalwe hoop ons hul kwessies het nie op dowe ore geval nie en dat oplossings vinnig gevind sal word.